中原民謠 造海船
作者：周麟之
朝代：宋

paragraphs: 造海船，海旁樸斲雷殷山。
大船闢艦容萬斛，小船飛鶻何翩翩。
傳聞潞縣燕京北，木柹翻空浪頭白。
近年升作北通州，謂是背吭宜控扼。
坐令斬木千山童，民間十室八九空。
老者駕車輦輸去，壯者腰斧從鳩工。
自期鼓檝滄溟隘，他時取道膠西寨。
檣願相風風北來，飛航信宿趨吳會。
誰爲此計狂且愚，南北土性天淵殊。
北人鞍馬是長技，南人濤瀨如坦塗。
果爾疑非萬全策，驅民忍作魚龍食。
任渠轉海入江來，自有周郎當赤壁。